b'\n_START_ARTICLE_\nMusta P\xc3\xb6rssi (ketju)\n_START_SECTION_\nHistoria\n_START_PARAGRAPH_\nKetjun perusti turkulainen Tapio Peltonen, joka toimi 1970-luvulla Asa-radio- ja tv-tehtaan johtajana kunnes Asa myytiin Oy Lohja Ab:lle 1979. T\xc3\xa4ss\xc3\xa4 kaupassa j\xc3\xa4i Asalle viisi asiakaspalvelu- ja huoltoliikett\xc3\xa4, joista Peltonen muodosti omistamansa Musta P\xc3\xb6rssi Ky:n. Se kasvoi 17 paikkakunnan, 22 myym\xc3\xa4l\xc3\xa4n ja 130 ty\xc3\xb6ntekij\xc3\xa4n yritykseksi, jonka markkinaosuus radioalan kaupasta oli 7\xe2\x80\x938 prosenttia. Ketjun pitk\xc3\xa4aikaisena mainoskasvona, \xe2\x80\x9dMustan P\xc3\xb6rssin Topina\xe2\x80\x9d, oli 1970-luvulta 1990-luvulle kuopiolainen muusikko-n\xc3\xa4yttelij\xc3\xa4 Toivo Tuomainen. 1990-luvulla mainonnassa oli mukana my\xc3\xb6s \xe2\x80\x9dHilma\xe2\x80\x9d, jota esitti n\xc3\xa4yttelij\xc3\xa4 Tuija Piepponen._NEWLINE_Musta P\xc3\xb6rssi myytiin Keskolle vuonna 1984. Ketjua hallinnoi vuodesta 2001 Keskon k\xc3\xa4ytt\xc3\xb6tavarakauppaan erikoistunut tyt\xc3\xa4ryhti\xc3\xb6 Keswell Oy, joka fuusioitiin emoyhti\xc3\xb6\xc3\xb6n vuonna 2006. Musta P\xc3\xb6rssi vastasi Keskon kodintekniikan myynnist\xc3\xa4 yhdess\xc3\xa4 Anttila- ja Citymarket-tavaratalojen kanssa. Osa kodintekniikasta oli  Keswellin tai toisen Keskon tyt\xc3\xa4ryhti\xc3\xb6n Kaukomarkkinoiden maahantuomia, kuten Daewoo-, Salora- ja Panasonic. Mustan P\xc3\xb6rssin strategiana oli p\xc3\xa4rj\xc3\xa4t\xc3\xa4 kovenevassa hintakilpailussa henkil\xc3\xb6st\xc3\xb6n koulutuksen ja siit\xc3\xa4 johtuvan asiantuntijuuden voimin. Vuoden 1994 paikkeilla Musta P\xc3\xb6rssi oli Suomen kolmanneksi tai nelj\xc3\xa4nneksi suurin kodinkoneketju, 12 prosentin markkinaosuudellaan samankokoinen kuin H\xc3\xa4meenheikki-ketju. Niiden edell\xc3\xa4 oli Expert noin 20 prosentin ja Tekniset hieman pienemm\xc3\xa4ll\xc3\xa4 markkinaosuudella. Vuonna 2002 Musta P\xc3\xb6rssi oli yh\xc3\xa4 kolmas 10,3 prosentin osuudella, ja nelj\xc3\xa4nneksi oli noussut uusi tulokas Gigantti 7,2 prosentin markkinaosuudella._NEWLINE_Vuosituhannen vaihteessa ketju-uudistus pienensi Mustaa P\xc3\xb6rssi\xc3\xa4, ja osa kauppiaista siirtyi Expert- ja Tekniset-ketjuihin. Vuoden 2003 alussa ketjun kauppoja oli kahdenlaisia, 45 pienemp\xc3\xa4\xc3\xa4 kauppiasvetoista Mustaa P\xc3\xb6rssi\xc3\xa4 (pinta-ala 200\xe2\x80\x931\xc2\xa0200 neli\xc3\xb6metri\xc3\xa4) ja kahdeksan isompaa Musta P\xc3\xb6rssi Maailmaa (noin 4\xc2\xa0000 neli\xc3\xb6metri\xc3\xa4), joista puolet oli Keskon omia._NEWLINE_Vuodesta 2006 l\xc3\xa4htien l\xc3\xa4htien ketjun toiminnasta vastasi Keskon tyt\xc3\xa4ryhti\xc3\xb6 Musta P\xc3\xb6rssi Oy. Itsen\xc3\xa4isen\xc3\xa4 osakeyhti\xc3\xb6n\xc3\xa4 Musta P\xc3\xb6rssi Oy toimi 5. syyskuuta 2001 alkaen ja vastasi aiemmin Keskon omistamista Musta P\xc3\xb6rssi -v\xc3\xa4hitt\xc3\xa4ismyym\xc3\xa4l\xc3\xb6ist\xc3\xa4. Musta P\xc3\xb6rssi Oy:n liiketoiminta lopetettiin vaiheittain: ensin Keskon omistamat kivijalkakaupat ja sitten www.mustaporssi.fi-verkkokauppa vuoden 2015 lopussa._NEWLINE_Vuoden 2011 toukokuussa Musta P\xc3\xb6rssi liikkeit\xc3\xa4 oli 37, joista 35 oli kauppiasyritt\xc3\xa4jien vet\xc3\xa4mi\xc3\xa4. Kes\xc3\xa4kuussa 2012 Musta P\xc3\xb6rssi -ketjuun kuului 29 kauppaa, jonka rinnalla Musta P\xc3\xb6rssi Oy py\xc3\xb6ritti omistamiaan nelj\xc3\xa4\xc3\xa4 Konebox-myym\xc3\xa4l\xc3\xa4\xc3\xa4 ja Konebox.fi-nettikauppaa. Kesko ilmoitti Koneboxin ja Musta P\xc3\xb6rssin sulauttamisesta 19. kes\xc3\xa4kuuta 2012, mink\xc3\xa4 seurauksena Konebox-nimi poistui._NEWLINE_Musta P\xc3\xb6rssi Oy:n kumulatiiviset tappiot vuosilta 2004\xe2\x80\x932011 olivat yhteens\xc3\xa4 27,9\xc2\xa0miljoonaa euroa.\n_START_SECTION_\nMusta P\xc3\xb6rssi Partneri\n_START_PARAGRAPH_\nMusta P\xc3\xb6rssi Partneri -kaupat olivat yksityisess\xc3\xa4 omistuksessa olevia kodinkone- ja kodinelektroniikkaliikkeit\xc3\xa4, jotka olivat alun perin Musta P\xc3\xb6rssi -kauppoja._NEWLINE_Vuonna 2013 palvelevat kivijalkakaupat nimettiin Musta P\xc3\xb6rssi Partnereiksi, kun Kesko luopui omista Musta P\xc3\xb6rssi -kivijalkamyym\xc3\xa4l\xc3\xb6ist\xc3\xa4\xc3\xa4n ja keskittyi pelkk\xc3\xa4\xc3\xa4n verkkokauppaan, joka sittemmin suljettiin lopullisesti vuoden 2015 p\xc3\xa4\xc3\xa4tteess\xc3\xa4. Samalla p\xc3\xa4\xc3\xa4ttyi yksityisten kauppojen Musta P\xc3\xb6rssi Partneri -sopimukset._NEWLINE_N\xc3\xa4in ollen Musta P\xc3\xb6rssi Partneri -kaupat liittyiv\xc3\xa4t ainoaan kotimaiseen toimijaan TEKNISET Euronics -ketjuun'